Efter svar fra skatteministeren ser fremtiden svær ud for SIFA TV-bingo efter 35 år på skærmen.

SIFA TV-bingo vil ikke få særlige afgiftslempelser, der, ifølge SIFA selv, er afgørende for, at der er også er TV-bingo i fremtiden. I hvert fald, hvis man skal tage skatteministerens svar på situationen omkring SIFA for gode varer. Skatteminister, Morten Bødskov, var blevet spurgt, om det er muligt at tilgodese det populære TV-bingo i en lov om højere afgifter på onlinebingo, som SIFA TV-bingo er kategoriseret som. Men i svaret lyder det: "Det vurderes ikke muligt at kategorisere onlinebingo i en anden kategori end øvrigt onlinekasinospil, da en evt. lavere afgiftssats for TV-bingo end andet onlinebingo, vil være statsstøtte, som ikke vurderes at blive godkendt af EU-Kommissionen." "Det vurderes ligeledes ikke muligt at give spilvirksomheden SIFA eller SIFA’s enkelte spilprodukter, SIFA TV-Bingo, onlinebingo eller onlinespilleautomater, en fordel i forhold til andre spiludbydere eller spilformer i form af en afgiftsrabat eller mulighed for at fratrække produktionsomkostninger i forbindelse med beregningen af afgiften, da det ligeledes vil være statsstøtte, som heller ikke vurderes at blive godkendt af EU-Kommissionen." Her kan du se, da SIFA var på Christiansborg for at drøfte muligheder med skatteudvalget. Der er langt fra SIFA til EU Svarerne fra skatteministeren bekymrer Peter Skram, der er vært på det populære TV-spil. - Hvis man ville, kunne man jo godt sørge for, at SIFA TV-bingo også havde en fremtid. Men det ser ikke ud til, der er den store velvilje fra embedsværket til at kæmpe for os, siger han. At skatteministeren henviser til EU-lovgivning understreger bare, hvor absurd situationen er for den erfarne bingovært. - Vi ser jo ikke på os selv som et onlinekasino som alle de andre store aktører på markedet. Og nu er det så et spørgsmål om statsstøtte og EU-regler. Det er jo så langt fra vores virkelighed, siger Peter Skram. Han frygter, at det vil betyde, at SIFA TV-bingo ikke kan fortsætte den daglige udsendelse. - Vores bestyrelse overvejer, hvad vi skal gøre. Men det er jo ikke en overskudsforretning hver dag, så måske skal vi lukke på de dage, vi ved ikke har det store afkast for os, siger Peter Skram. Forhøjet afgift æder velgørende donationer Det landsdækkende TV-bingo, der bliver sendt fra Aalborg, støtter over 200 foreninger hvert år i form af donationer fra det overskud, SIFA skaber. Men med en afgiftsændring fra 20 procent til 28 procent vil der ikke være noget overskud at donere fra. - Vi betaler i forvejen to millioner i afgifter om året, og det stiger nu til tre millioner. Og det er den million kroner, vi kan dele ud til vores sportsklubber, siger Peter Skram. Som reglerne er nu, bliver SIFA sammenlignet med andre onlinekasinoer. Men ifølge SIFA giver det ikke mening, da overskuddet fra SIFA netop går til idræts- og foreningslivet. Men for Peter Skram er der også andre grunde til, hvorfor TV-bingo fra SIFA skal tilgodeses. - Lige nu betyder det mere for mig, at de mange ældre og ensomme mennesker, der ikke tør gå udenfor en dør i dagens Danmark under de skrækkelige coronatider, at de nu mister en times underholdning for 25 kroner. Det kan vi simpelthen ikke være bekendt, siger Peter Skram.